Kotimainen kahvialan yritys Paulig on tuonut vihdoin markkinoille ”älytermoskuppinsa”, joka kantaa yksinkertaista Muki-nimeä. Mukin kerrotaan olevan suunniteltu Suomessa ja se saa virtansa sisään kaadettavasta kuumasta kahvista (tai mistä tahansa muusta kuumasta nesteestä). Yritys esitteli konseptia videolla jo pari vuotta sitten, mutta kehitystyössä on ilmeisesti kestänyt odotettua pidempään.

Kahvista saatavan lämpöenergian avulla muodostettua virtaa Muki käyttää kylkeen sijoitetun 2,7-tuumaisen e-paperinäytön sekä Bluetooth-yhteyden operoimiseen. Mukissa on kaksinkertainen rakenne, joka suojaa sen sisään sijoitettuja elektronisia osia. Mukin juomatilavuus on 3,4 desilitraa. Paulig lupaa, ettei mukissa käytetyistä osista tule sivumakua juomaan. Mukia ei saa laittaa pesukoneeseen eikä mikroaaltouuniin.

Muki toimii yhteydessä älypuhelimeen asennettavan Paulig Muki -sovelluksen kanssa, joka syöttää kuvia Mukin e-paperinäytölle. Sovellukseen voi ladata omia kuvia jonoon Mukin näytöllä esitettäviksi tai vaihtoehtoisesti kuvia voi vastaanottaa muilta Muki-sovellusta käyttäviltä ystäviltä ja kavereilta. Sovellus osaa näyttää myös kahvin lämpötilan. Kun Mukiin kaadetaan kuumaa kahvia, alkaa se päivittää näytölle uusia kuvia. Yhden kahvimukillisen lämpöenergia riittää noin 5-10 kuvan päivittämiseen. E-paperinäytön ansiosta viimeisin kuva jää näkyviin lämpöenergian loputtua.

Paulig Muki on tilattavissa yrityksen verkkokaupasta 59 euron hintaan. Muki on väriltään valkoinen, mutta siihen on tarjolla oranssi, turkoosi ja musta kansivaihtoehto.